ર૦૧૪માં મોદી સત્તામાં આવતાં જીએસટીના અમલ અંગે સક્રીય પ્રયાસો થયા હતા. બાદમાં જીએસટીને સ્ટેન્ડિંગ કમિટી તરફથી મંજૂરી મળી ગઈ. સરકાર રચાયાના સાત મહિના બાદ જ અરુણ જેટલીએ સંસદમાં જીએસટી બિલ રજૂ કર્યું અને ૧ એપ્રિલ ર૦૧૬થી લાગુ કરવાની ડેડલાઈન જણાવી. પરંતુ કોંગ્રેસે તેનો વારંવાર વિરોધ કર્યો. તેમ છતાંય મે ર૦૧પમાં લોકસભામાં સંશોધન બિલ પાસ કરવામાં આવ્યું. ત્યારબાદ કોંગ્રેસના વિરોધ પર જીએસટી બિલને રાજ્યસભાની સ્ટેન્ડિંગ કમિટીમાં મોકલી દેવામાં આવ્યું.એક વર્ષમાં વારંવાર તેની પર સત્તા અને વિપક્ષમાં ચર્ચા ચાલી રહી હતી, ત્યારબાદ ઓગસ્ટ ર૦૧૬માં બંને પક્ષોની સહમતિથી સંશોધન બિલ પાસ કરવામાં આવ્યું. બિલ પાસ થવાના ૧પથી ર૦ દિવસમાં જ ૧૮ રાજ્યોમાં જીએસટી બિલ પાસ થયું અને રાષ્ટ્રપતિની મંજૂરી પણ મળી ગઇ. સપ્ટેમ્બર ર૦૧૬માં રાષ્ટ્રપતિએ જીએસટી કાઉન્સિલની રચના કરી, જેણે જીએસટીના પાંચ સહયોગી બિલોને બનાવ્યાં હતાં.